
На основу члана 138. став 1. Устава Републике Србије („Сл. гласник РС“ бр. 98/06) и члана 31. став 2. Закона о Заштитнику грађана („Сл. гласник РС“ бр. 79/05 и 54/07), у поступку контроле законитости и правилности рада Предшколске установе ,,Чика Јова Змај“ из Београда и Секретаријата за образовање и дечију заштиту Градске управе града Београда поводом притужбе И.Т. из Београда, Заштитник грађана

У Т В Р Ђ У Ј Е
Предшколска установе ,,Чика Јова Змај“ из Београда чини пропуст у раду тако што  не умањује новчани износ којим родитељи учествују у цени услуге предшколског васпитања и образовања за дете М.Т. које, због целијаклије, не може  да користи услугу исхране у предшколској установи.

Секретаријат за образовање и дечју заштиту Градске управе града Београда чини пропуст у раду тиме што не предузима мере из своје надлежности како би обезбедио  умањење цене услуге предшколског васпитања и образовања за децу која због целијаклије не користе услугу исхране предшколским установама.

На основу Уставом и законом прописаних овлашћења, Заштитник грађана упућује Предшколској установи ,,Чика Јова Змај“  из Београда и Секретаријату за образовање и дечју заштиту Градске управе града Београда следеће 

П Р Е П О Р У К Е
I

Потребно је да Предшколска установа ,,Чика Јова Змај“ и Секретаријат за образовање и дечју заштиту Градске управе града Београда детету М.Т. умање цену услуге предшколског васпитања и образовања за  износ услуге исхране која се детету не пружа.
II
Потребно је да Секретаријат за образовање и дечју заштиту Градске управе града Београда и Предшколска установа ,,Чика Јова Змај“ размотре начин повраћаја средства за наплаћену услугу исхране детета М.Т. која није пружана.

III
Потребно је да Секретаријат за образовање и дечју заштиту Градске управе града Београда без одлагања предузме одговарајуће мере из своје надлежности како би се у свим предшколским установама у Београду, деци која болују од целијаклије и не користе услуге исхране у установама, умањила цена услуге исхране која се овој деци не пружа у оквиру делатности предшколског васпитања и образовања.
IV
Потребно је да Секретаријат за образовање и дечју заштиту Градске управе града Београда размотри начин повраћаја средстава за сву децу на територији Београда којој наплаћена услуга исхране није пружана у оквиру делатности предшколског васпитања и образовања.
V
Потребно је да Секретаријат за образовање и дечју заштиту Градске управе града Београда обавести све предшколске установе на територији града Београда о препорукама III и IV које је упутио Заштитник грађана, као и о поступању по овим препорукама.
Предшколска установа ,,Чика Јова Змај“ из Београда и  Секретаријат за образовање и дечју заштиту Градске управе града Београда обавестиће Заштитника грађана о поступању по препорукама у року од 60 дана од дана пријема овог акта.
Р а з л о з и

Заштитник грађана примио је притужбу И. Т. из Београда на рад Предшколске установе ,,Чика Јова Змај „ у којој је указао да његово дете болује од целијакије, да је из тог разлога приморан да сам припрема и доноси храну у вртић, али да упркос томе, плаћа пуну цену вртића као да његово дете користи исхрану која се припрема у вртићу. Сматрајући да су испуњени услови предвиђени чланом 25. Закона о Заштитнику грађана, Заштитник грађана је покренуо поступак контроле правилности и законитости рада Секретаријата за образовање и дечју заштиту Градске управе града Београда и Предшколске установе                       ,, Чика Јова Змај“.
На основу писаних изјашњења Секретаријата за дечју заштиту Градске управе града Београда  и Предшколске установе ,, Чика Јова Змај“
 као и на основу података добијених у непосредном надзору над радом Секретаријата за образовање и дечју заштиту и Предшколске установе ,,Чика Јова Змај“
, Заштитник грађана је утврдио следеће чињенице и околности:
Дете подносиоца притужбе похађа Предшколску установу ,, Чика Јова Змај“.  Код детета је установљена целијакија (нетолернација организма на глутен - беланчевину које има у житарицама: пшеници, ражи, јечму).  Приликом уписивања детета у вртић, родитељи детета су обавестили Предшколску установу о дијагностификованој целијакији. Предшколска установа је, у складу са устаљеном праксом, родитеље упознала са дописом Градског завода за јавно здравље
 у коме је између осталог наведено да је установа дужна да строго води рачуна да се избегне укрштена контаминација, односно контакт намирница/хране без глутена и намирница/хране са алергенима. Истим актом, Градски завод за јавно здравље је препоручио да се установе процедуре за припрему хране без алергена, да се обезбеди просторна сепарација за храну без алергена приликом припреме, дистрибуције и чувања, да се обезбеди посебан прибор за рад, да се спроведу посебне хигијенске мере у раду са храном која не садржи алергене, као и да се установи појачан надзор над децом са алергијом и интолеранцијом на глутен, посебно у време оброка. Након сазнања да у ПУ ,,Чика Јова Змај“ није могућа припрема хране деци која болују од целијаклије, родитељи малолетног М.Т. су потписали изјаву да ће они доносити припремљену храну у вртић као и да су они одговорни за хигијенску исправност исте
. 
На састанку који је Заштитник грађана одржао са контролисаним органима, указано је да је целијакија аутоимуна болест коју карактерише неприкладни имуни одговор на глутен, протеин који се налази у пшеници и у сродним житарицама - ражу и јечму. Код особа осељивих на глутен, организам производи антитела која делују против састојака цревних ресица. Онолико дуго колико је особа изложена овим протеинима, његов организам ће производити ова антитела. 

Секретаријат за образовање и дечју заштиту је, након одржаног састанка са представницима другог контролисаног органа и Заштитника грађана, упутио допис у коме је наведено да ће у најскоријем периоду размотрити могућност умањења цене вртића за износ који се издваја за исхрану деце у оквиру економске цене, односно могућност допуне Одлуке о правима детета у области финансијске подршке породици са децом на територији града Београда ( ,,Службени. лист града Београда“ број 2/15) 
. 
***

Приликом утврђивања пропуста у раду и упућивања препорука, Заштитник грађана се руководио релеватним одредбама Конвенције о правима детета
, Закона о основама система образовања и васпитања
, Закона о предшколском васпитању и образовању
 и Закона о облигационим односима
.  

                                                                               ***

Здравствено стање деце не може имати утицај на обим остваривања права детета на услуге образовања и васпитања. Надлежне установе, органи јединице локалне самоуправе и државни органи дужни су да сваком детету, под једнаким условима, и уз уважавање индивидуалних потреба детета, у пуном обиму пруже услуге које су деци зајемчене и обезбеђене одговарајућим правним прописима.

У изузетним случајевима, када је ради заштите живота, здравља, физичког и менталног интегритета или из других разлога, у најбољем интересу детета да добије мањи обим услуга, правилно је административно понашање и добра управа да орган јавне власти умањи обавезу плаћања сразмерно смањењу обима пружене услуге. Такво поступање у складу је и са облигационоправним начелом једнаких давања.

Заштитник грађана је у поступку контроле законитости и правилности рада Секретаријата и Предшколске установе  утврдио да припремање хране за децу која болују од целијакије захтева посебне просторије, посебно обучен кадар, посебни прибор за исхрану и услове припреме у којима не постоји ризик од контаминације безглутенске хране честицама које садрже глутен. Из наведених разлога, велики број предшколских установа није у могућности да приступи припреми хране за децу која болују од целијакије.  Због тога се  родитељи/старатељи деце одлучују да самостално припремају оброк за дете јер је на тај начин могуће да се успостави потпуна контрола на процесом припреме хране за дете, које искључује све ризике од контаминације.
Управо из тих разлога, Заштитник грађана је става да родитељи / старатељи деце која болују од целијакије, самим тим што сами припремају храну и доносе је у установу, не користе у пуном капацитету све услуге које су обухваћене економском ценом услуга предшколског образовања и васпитања. Због тога, цена коју плаћају родитељи/старатељи деце оболеле од целијакије (која и не користе услугу исхране у предшколским установама) треба да буде умањена сразмерно услузи коју дете не користи. Стога је Заштитник грађана у конкретном случају дао препоруку Предшколској установи. Имајући, међутим, у виду да постоји могућност да у установама на територији града Београда услугу исхране не користе и друга деца оболела од целијакије, Заштитник грађана упутио је препоруку и Секретаријату за образовање и дечију заштиту Градске управе града Београда да обезбеди да се у таквим случајевима у свим установама врши умањење цене коју родитељи/старатељи детета оболелог од целијакије плаћају.

На основу свих утврђених чињеница и околности, Заштитник грађана је, применом чл. 31. ст. 2. Закона, дао препоруке Предшколској установи "Чика Јова Змај" из Београда и Секретаријату за образовање и дечију заштиту Градске управе града Београда у циљу отклањања утврђених пропуста у највећој могућој мери, унапређења рада органа управе и спречавања сличних пропуста у будућности.

	
	ЗАМЕНИЦА ЗАШТИТНИКА ГРАЂАНА

	
	

	
	Гордана Стевановић


	Доставити:

· Секретаријату за образовање и дечију заштиту Градске управе града Београда
· ПУ ,,Чика Јова Змај“

· Копија Министарству просвете, науке и технолошког развоја

· Копија Градском заводу за јавно здравље Београда




� Акти Секретаријата за дечју заштиту Градске управе града Београда бр. 07-56/16 од 15. 4. 2016. године, 07-56/2016 од 31. 10. 2016. године и акти Предшколске установе ,, Чика Јова Змај“ бр. 1419 од 29. 2. 2016. године и бр. 11412 од 31. 10. 2016 године


� Непосредан надзор извршен је 24. 8. 2016. године


� Акт Градског завода за јавно здравље број 5896/2 од 19. 10. 2012. године


� Акт број 4276 од 6. 11. 2012. године


� Акт Секретаријата број 07-56/2016 од 31. 10. 2016. године


� Чл. 28 и 29 Конвенције о правима детета (Закон о ратификацији Конвенције УН о правима детета, „Службени лист СФРЈ - Међународни уговори“ број 15/90, „Службени лист СРЈ - Међународни уговори“ бр. 4/96 и 2/97)


� Чл. 3 и 27 Закона о основама система образовања и васпитања ("Службени гласник РС" бр. 72/09, 52/11, 55/13, 35/15, 68/15 и 62/16)


� Члан 3 Закона о предшколском васпитању и образовању ("Службени гласник РС", број 18/10)


� Члан 15 Закона о облигационим односима „Службени лист СФРЈ“ бр. 29/78, 39/85, 45/89 и 57/89, „Службени лист СРЈ“ бр. 31/93, 22/99, 23/99, 35/99 и 44/99

